b'\n_START_ARTICLE_\nAlakyl\xc3\xa4 (Pyh\xc3\xa4j\xc3\xa4rvi Vpl)\n_START_PARAGRAPH_\nAlakyl\xc3\xa4 oli suurehko ja paikallisesti merkitt\xc3\xa4v\xc3\xa4 kyl\xc3\xa4 Vpl Pyh\xc3\xa4j\xc3\xa4rvell\xc3\xa4. Kyl\xc3\xa4 sijaitsi Pyh\xc3\xa4j\xc3\xa4rven rannalla, hevosenkeng\xc3\xa4n muotoisen j\xc3\xa4rven vasemmanpuoleisen "sakaran", Homalahden, pohjukassa. Kyl\xc3\xa4ss\xc3\xa4 sijaitsivat kunnan lastenkoti, kunnalliskoti, kansakoulu sek\xc3\xa4 kaupallisia palveluja. Kyl\xc3\xa4n pellot muodostivat laajan, yhten\xc3\xa4isen peltoaukean Puikkoisten ja P\xc3\xb6lh\xc3\xb6l\xc3\xa4n kyl\xc3\xa4n peltojen yhteyteen._NEWLINE_Alakyl\xc3\xa4 oli liikenneyhteyksilt\xc3\xa4\xc3\xa4n keskeisess\xc3\xa4 asemassa Vpl Pyh\xc3\xa4j\xc3\xa4rvell\xc3\xa4. Kyl\xc3\xa4n l\xc3\xa4pi kulki kunnan kirkonkyl\xc3\xa4st\xc3\xa4, Pyh\xc3\xa4kyl\xc3\xa4st\xc3\xa4 Pyh\xc3\xa4j\xc3\xa4rven l\xc3\xa4ntist\xc3\xa4 rantaa Noitermaan kyl\xc3\xa4\xc3\xa4n ja edelleen Sakkolaan johtava maantie, johon risteytyi Alakyl\xc3\xa4n keskell\xc3\xa4 Konnitsan kyl\xc3\xa4\xc3\xa4n ja edelleen R\xc3\xa4is\xc3\xa4l\xc3\xa4\xc3\xa4n johtava maantie. Kyl\xc3\xa4n halki kulki my\xc3\xb6s Pietari\xe2\x80\x93Hiitola-rata, ja kyl\xc3\xa4ss\xc3\xa4 sijaitsikin Pyh\xc3\xa4j\xc3\xa4rven rautatieasema._NEWLINE_Rautatieasema, joka oli sijoitettu vesiliikenteen vuoksi Pyh\xc3\xa4j\xc3\xa4rven rantaan, sai nopeasti ymp\xc3\xa4rilleen palveluja: matkustajakodin, Pyh\xc3\xa4j\xc3\xa4rven Kauppa Oy:n myym\xc3\xa4l\xc3\xa4n, peltisep\xc3\xa4nliikkeen ja ompelimon. Rautatieaseman pihamaalla sijaitsi Pyh\xc3\xa4j\xc3\xa4rven taistelun muistokivi. Aseman l\xc3\xa4heisyydess\xc3\xa4, Sakkolaan johtavan maantien vastakkaisella puolella, sijaitsivat Pyh\xc3\xa4j\xc3\xa4rven kunnan kunnalliskoti, lastenkoti ja kulkutautisairaala._NEWLINE_Alakyl\xc3\xa4n naapurikyli\xc3\xa4 olivat Puikkoinen luoteessa, Valkeam\xc3\xa4ki pohjoisessa, Pyh\xc3\xa4kyl\xc3\xa4 id\xc3\xa4ss\xc3\xa4, P\xc3\xb6lh\xc3\xb6l\xc3\xa4 etel\xc3\xa4ss\xc3\xa4 sek\xc3\xa4 Kalamaja lounaan ja l\xc3\xa4nnen suunnalla. Alakyl\xc3\xa4n asutus keskittyi teiden varsille sek\xc3\xa4 kyl\xc3\xa4n keskell\xc3\xa4 sijaitsevalle Sirkanm\xc3\xa4elle. Pyh\xc3\xa4j\xc3\xa4rven lis\xc3\xa4ksi kyl\xc3\xa4kuvaan ei kuulunut muita vesist\xc3\xb6j\xc3\xa4 kyl\xc3\xa4n keskell\xc3\xa4 sijainnutta pient\xc3\xa4 Piikalampea lukuun ottamatta.'